b'\n_START_ARTICLE_\nVrhpolje, Vipava\n_START_SECTION_\nZgodovina\n_START_PARAGRAPH_\nNaselje se je oblikovalo v 13. ali v 14. stoletju. V lasti gori\xc5\xa1kih grofov ga listine omenjajo\xc2\xa0 \xc5\xbee leta 1398. Prvotno najstarej\xc5\xa1e va\xc5\xa1ko jedro se je izoblikovalo okrog\xc2\xa0dana\xc5\xa1nje stare cerkve v Brithu v 14. stoletju, \xc5\xa1e danes pa lahko sledimo na\xc4\x8dinu stavbnega oblikovanja od 16. do 19. stoletja. Nem\xc5\xa1ko ime za vas je bilo Oberfeld (sl. "zgornje polje"), leta 1744 pa je znan tudi \xc5\xbee slovenski zapis Verchpole._NEWLINE_Vrhpolje ima dve cerkvi, ena je novej\xc5\xa1a in je posve\xc4\x8dena sv. Primo\xc5\xbeu in Felicijanu, druga, starej\xc5\xa1a v Brithz, pa sv. Kri\xc5\xbeu. Domnevno naj bi predelu ju\xc5\xbenega dela vasi pripadal celo samostan. Na rustikalno obdelanem portalu hi\xc5\xa1e \xc5\xa1tevilka 6 so v sklepnem kamnu vklesani grb, kri\xc5\xbe, kelih in letnica 1779, kar ka\xc5\xbee na morebiten obstoj samostanskega kompleksa. Po ustnem izro\xc4\x8dilu je pripadal redovnikom pu\xc5\xa1\xc4\x8davnikom. Slednji naj bi skrbeli tudi za posest nad Vrhpoljem in \xc5\xa1e danes se je za tisti predel ohranilo ime v P\xc5\xa1\xc4\x8davi (Pu\xc5\xa1\xc4\x8davi).Vrhpolje je naselje v Ob\xc4\x8dini Vipava. Le\xc5\xbei na rahlo dvignjenem severnem obrobju Vipavske doline._NEWLINE_V 2. polovici 19. stoletja se je za vas za\xc4\x8delo obdobje kulturnega in gospodarskega napredka, najve\xc4\x8d po zaslugi doma\xc4\x8dina, de\xc5\xbeelnega poslanca Mateja Lavren\xc4\x8di\xc4\x8da (1836\xe2\x80\x931897). Bil je poslanec katoli\xc5\xa1ke stranke v kranjskem de\xc5\xbeelnem zboru in sicer v letih 1874 do 1897. Dal je pobudo za gradnjo prvega vodovoda izpod Av\xc5\xbelaka in za gradnjo sistema jezov na potoku (hudourniku) Beli. Skrbel je za cestne zadeve. Bil pa je tudi za gradnjo nove cerkve v Vrhpolju in za samostojno vrhpoljsko ob\xc4\x8dino, kar mu je leta 1896 tudi uspelo._NEWLINE_Pomemben mejnik duhovnega in kulturnega napredka je bil nastanek samostojne \xc5\xbeupnije Vrhpolje leta 1898, ki danes obsega \xc5\xa1e vas Duplje. _NEWLINE_K dvigu kulturne ravni in narodne zavesti je prispevalo Katoli\xc5\xa1ko izobra\xc5\xbeevalno dru\xc5\xa1tvo in samostojnost ljudske \xc5\xa1ole. \xc5\xbde leta 1911 pa je delovalo Prostovoljno gasilsko dru\xc5\xa1tvo._NEWLINE_Mo\xc4\x8dna je tradicija cerkvenega petja. Za razvoj petja v vasi je imel najve\xc4\x8d zaslug Franc Premrl, uspe\xc5\xa1en zborovodja in skladatelj._NEWLINE_Vrhpoljska zemlja je bila zaznamovana \xc5\xbee v rimskih \xc4\x8dasih, leta 394 naj bi na polju proti Dupljam in Zemonu potekala bitka med rimskim cesarjem Teodozijem in upornikom Evgenijem. Po zgodovinskih virih je na izid vplivala burja, ki je v prid Teodoziju obra\xc4\x8dala pu\xc5\xa1\xc4\x8dice v Evgenijeve vojake. Vrhpolje je do\xc5\xbeivelo razcvet v \xc4\x8dasu narodnega prebujanja, zlasti po zaslugi poslanca Mateja Lavren\xc4\x8di\xc4\x8da. Dobilo je vodovod, novo cerkev in sistem jezov na Beli. Delovalo je Katoli\xc5\xa1ko kulturno izobra\xc5\xbeevalno dru\xc5\xa1tvo in Prostovoljno gasilsko dru\xc5\xa1tvo. Skozi stoletja se je vas \xc5\xa1irila. Nastajali so zaselki, za katere se je ohranilo ime knalo (tnalo). Poleg Britha in Gornje vasi so \xc5\xa1e Krhnetovo, Janezovo, Premrlovo, Vr\xc5\xa1\xc4\x8devo in Rovanovo knalo, katerih imena so se izoblikovala iz osebnih ali doma\xc4\x8dih imen posameznih prebivalcev knal._NEWLINE_\xc2\xa0V vizitacijskih zapiskih gori\xc5\xa1kega nad\xc5\xa1kofa grofa Mihaela Karla Attemsa leta 1750, po poro\xc4\x8danju cerkvenega klju\xc4\x8darja Bartolomeja Ur\xc5\xa1i\xc4\x8da (Jerneja Orzica) pa tudi izvemo, da je vrhpoljska skupnost takrat \xc5\xa1tela \xc5\xbee 66 dru\xc5\xbein. Konec 19. stoletja je \xc5\xa1tevilo prebivalstva naraslo na pribli\xc5\xbeno 1000 va\xc5\xa1\xc4\x8danov, nato pa je \xc5\xa1tevilo prebivalstva postopoma upadalo in leta 1934 je\xc2\xa0 bilo v vasi 639 prebivalcev. Po podatkih Statisti\xc4\x8dnega urada Republike Slovenije je septembra 1999 \xc5\xbeivelo v Vrhpolju 548 prebivalcev. Ob popisu prebivalstva v Vrhpolju leta 2002 pa 568 ljudi, od tega kar 124 otrok starih od 1 do 14 let. Razvoj je zaustavila priklju\xc4\x8ditev Primorske k Italiji, vendar je bil to \xc4\x8das, ko se je narodna zavest \xc5\xa1e bolj krepila. S to priklju\xc4\x8ditvijo je Vrhpolje postalo Verpogliano. Tudi vojna nam ni prizanesla. Kostanji okrog nove cerkve so \xc5\xa1e danes nema pri\xc4\x8da obe\xc5\xa1anja desetih partizanov in trpljenja, ki ga je prestajal slovenski narod. Pomembni dogodki so se na vrhpoljskih tleh dogajali tudi leta 1991 med vojno za osamosvojitev Slovenije. Okrog nove cerkve so doma\xc4\x8dini kot prvi v vojni za neodvisno Slovenijo zaustavili tanke JLA. Danes tam stoji \xc2\xa0 spomenik na osamosvojitveno vojno._NEWLINE_\xc2\xa0Ugodne podnebne razmere, rodovitna zemlja in lega vasi so omogo\xc4\x8dile tudi v Vrhpolju razvoj vinogradni\xc5\xa1tva. Vipavska vina, tudi Vrhpoljc ali Oberfeld, so bila zelo cenjena na dunajskem dvoru in drugod po monarhiji. Danes so nad vasjo, pod Goro ter v okolici vasi, na fli\xc5\xa1nati prsti veliki vinogradi z razli\xc4\x8dnimi, tudi avtohtonimi vinskimi sortami, kot so zelen, rebula in pinela.\n_START_SECTION_\nIdeja o lastni ob\xc4\x8dini\n_START_PARAGRAPH_\nKmalu po zdru\xc5\xbeitvi z ob\xc4\x8dino Vipava leta 1850 so Vrhpoljci za\xc4\x8deli aktivnosti za ponovno o\xc5\xbeivitev samostojne ob\xc4\x8dine Vrhpolje. Matej Lavren\xc4\x8di\xc4\x8d je kot dolgoletni \xc5\xbeupan pod ob\xc4\x8dine Vrhpolje dobro poznal prednosti svoje ob\xc4\x8dine za razvoj doma\xc4\x8dega kraja. Kar \xc5\xa1tirikrat je bila na de\xc5\xbeelni zbor naslovljena pro\xc5\xa1nja za razdru\xc5\xbeitev in sicer v letih 1877, 1883, 1889 in 1893. Razdru\xc5\xbeitev so podpirali tudi Vipavci. Po dolgotrajnih prizadevanjih je leta 1896 Vrhpolje ponovno postala samostojna ob\xc4\x8dina skupaj z Dupljami in Sanaborom._NEWLINE_Matej Lavren\xc4\x8di\xc4\x8d je razdru\xc5\xbeitev vsa ta leta podrobno utemeljeval. Eden od argumentov je bil zmanj\xc5\xa1anje stro\xc5\xa1kov za ob\xc4\x8dinsko upravo, ljudem pa ne bi bilo treba hoditi v Vipavo, s \xc4\x8dimer je marsikdo izgubil veliko \xc4\x8dasa. Tudi seje bi imeli bolj prilagojene potrebam in imeli bi ve\xc4\x8d koristnih informacij. Argument za svojo ob\xc4\x8dino je bil tudi, da je imela vas svojega \xc5\xbeupnika. Ob tem je potrebno omeniti, da je Matej Lavren\xc4\x8di\xc4\x8d, \xc5\xa1e kot \xc5\xbeupan pod ob\xc4\x8dine Vrhpolje, leta 1870 za\xc4\x8del pogovore z vipavskim dekanom Jurijem Grabrijanom, za izgradnjo nove \xc5\xbeupnijske cerkve. Uspe\xc5\xa1no je vodil novoustanovljeni gradbeni odbor in leta 1875 je bila cerkev sv. Primo\xc5\xbea in Felicijana zgrajena. Oglejte si bro\xc5\xa1uro s strnjenim zgodovinskim pregledom ob blagoslovu obnovitvenih del in peti obletnici praznovanja \xc5\xa1agre.\n_START_SECTION_\nVode\n_START_PARAGRAPH_\nPodivjane vode hudournikov in potokov so povzro\xc4\x8dale veliko \xc5\xa1kode, predvsem kmetovalcem. Veliko te\xc5\xbeav je povzro\xc4\x8dala Bela z nanosom kamenja. V ta namen so leta 1881 za\xc4\x8deli zidati velik jez, povi\xc5\xa1ali in dokon\xc4\x8dali so ga leta 1894. Po zajezitvi Bele je bilo v Vrhpolju manj vode, zato so pred cerkvijo za\xc4\x8deli graditi vodnjak. Ob de\xc5\xbeelni podpori so dela trajala od leta 1888 do leta 1890. Leta 1896 je Matej Lavren\xc4\x8di\xc4\x8d dal pro\xc5\xa1njo za izgradnjo vodovoda. Prvo pobudo za izgradnjo vodovoda je dal \xc5\xa1e kot \xc5\xbeupan pod ob\xc4\x8dine Vrhpolje leta 1868. Napeljali naj bi ga iz studenca pod Av\xc5\xbelakom, kar pa med va\xc5\xa1\xc4\x8dani takrat ni bilo sprejeto. Gradnja vodovoda se je za\xc4\x8dela prav v dneh njegove smrti. Kon\xc4\x8dana je bila naslednje leto, leta 1898.\n_START_SECTION_\n100 let gasilstva v Vrhpolju\n_START_PARAGRAPH_\n19.6.2011 so vrhpoljski gasilci (PGD Vrhpolje) praznovali svojo 100. obletnico delovanja (1911-2011).\n_START_SECTION_\nOtvoritev doma krajanov\n_START_PARAGRAPH_\nV Vrhpolju je bil 10.6.2012 slovesno otvorjen dom krajanov, ki se nahaja tik ob gasilskem domu. V njem so prostori za vsa aktivna dru\xc5\xa1tva ter ve\xc4\x8dnamenska dvorana. \xc2\xa0Fotografije iz otvoritve.\n_START_SECTION_\n\xc5\xbdupnija Vrhpolje\n_START_PARAGRAPH_\nPo zamenjavi farnega \xc5\xbeupnika Jo\xc5\xbekota Berceta z g. Janezom Kr\xc5\xbei\xc5\xa1nikom (leta 2013), je vrhpoljska \xc5\xbeupnija dobila svojo spletno stran, kjer najdete vse koristne informacije in tudi zadnje \xc5\xa1tevilke Klicarjev.\n_START_SECTION_\n\xc5\xa0kavnica\n_START_PARAGRAPH_\nVe\xc4\x8dina Vrhpoljcev no\xc4\x8de vedeti kje je \xc5\xa0kavnica in jo ena\xc4\x8di z Babjo mrvo, zato sta tukaj objavljeni dve povezavi z opisom in fotografijami o tem lepem vrhu nad Vipavo. U\xc5\xbeivanje med \xc5\xa1krapljami in Potepanja v naravi.\n_START_SECTION_\nBabja mrva\n_START_PARAGRAPH_\nVrhpoljci radi zahajajo na ta vrh, ki je aktualen zadnjih nekaj let. Od leta 2008 na vrhu stoji tudi bivak Teodozij.\n_START_SECTION_\nVinogradni\xc5\xa1tvo, trsni\xc4\x8darstvo in kletarstvo\n_START_PARAGRAPH_\nUgodne podnebne razmere, rodovitna prst in lega vasi so omogo\xc4\x8dile razvoj vinogradni\xc5\xa1tva. Vipavska vina, tudi vrhpoljec (vrhpolc, nem\xc5\xa1ko Oberfelder) so bila cenjena na dunajskem dvoru in drugje po monarhiji. Danes so nad vasjo, pod Goro ter okoli vasi na fli\xc5\xa1nati prsti veliki vinogradi, tudi z avtohtonimi vinskimi sortami, kot so zelen, rebula in pinela._NEWLINE_Vinogradni\xc5\xa1ko dejavnost dopolnjuje trsni\xc4\x8darstvo (vzgoja vinskih trsov). Za\xc4\x8detki segajo v leto 1908, ko sta od\xc5\xa1la Vrhpoljca, vinogradnika Alojz Lavren\xc4\x8di\xc4\x8d in Ferdinand \xc5\xa0krlj na te\xc4\x8daj o cepljenju trt na kmetijsko \xc5\xa1olo Grm pri Novem mestu. Postala sta prva trsni\xc4\x8darja na Primorskem, ki sta cepila trte najprej za lastne potrebe, nato pa tudi za druge vinogradnike._NEWLINE_V naslednjih desetletjih je trsni\xc4\x8darstvo do\xc5\xbeivelo veliko vzponov in padcev. V Vrhpolju deluje ena najmodernej\xc5\xa1ih silnic. Leta 1994 se je trsni\xc4\x8darski odsek kmetijske zadruge preoblikoval v samostojno Trsni\xc4\x8darsko zadrugo Vrhpolje, ki s cepljenkami danes zalaga predvsem tuja tr\xc5\xbei\xc5\xa1\xc4\x8da._NEWLINE_\xc5\xbde leta 1909 je delovala Vinorejska zadruga, ki je \xc4\x8dlanom priskrbela vse potrebno za kletarstvo in vinogradni\xc5\xa1tvo. Delovala je do leta 1912._NEWLINE_Pomembno je kletarstvo. Posamezni kletarji se uveljavljajo s pridelavo ustekleni\xc4\x8denih vrhunskih vin. Vklju\xc4\x8deni so v projekt Vipavske vinske ceste in po dogovoru omogo\xc4\x8dajo oglede kleti ter degustacijo vin.\n_START_SECTION_\nStavbna arhitektura\n_START_PARAGRAPH_\nKulturo bivanja skozi ve\xc4\x8d stoletji ponazarja arhitektura va\xc5\xa1kega jedra v Brithu. Naselje je tu v obliki vzporednih ozkih ulic ali gas, kjer se je oblikovalo \xc5\xa1est stavbnih nizov. Zna\xc4\x8dilna je tipi\xc4\x8dna primorska arhitektura s kamnitimi kolonami in okenskimi okvirji, gase pa povezujejo deloma obokani podvozi._NEWLINE_V ostalih va\xc5\xa1kih zaselkih lahko zasledimo arhitekturo 18. in 19. stoletja. Ve\xc4\x8dje, nekdaj premo\xc5\xbenej\xc5\xa1e doma\xc4\x8dije so zaprtega tipa. Stavbe v obliki \xc4\x8drke "L" oklepajo prostorne "borja\xc4\x8de". Dela doma\xc4\x8dih kamnosekov so kamniti polkro\xc5\xbeni portali s sklepniki in kamniti okenski okvirji. Za prehod v eta\xc5\xbeo so slu\xc5\xbeile ali \xc5\xa1e slu\xc5\xbeijo zidane ali lesene zunanje stopnice. Posebnost pa so tudi leseni ganki.\n_START_SECTION_\nPetrov pil\n_START_PARAGRAPH_\nPetrov pil je stebrasto znamenje ob lokalni cesti iz Dupelj proti Vrhpolju. Izdelan leta 1660 je lep primer doma\xc4\x8dega kamnose\xc5\xa1tva. Izdelan je iz enega kosa kamna, razen stre\xc5\xa1ice._NEWLINE_V kamen sta vklesana dva reliefna prizora in sicer le v eni stranici nastavka, kar je posebnost med znamenji, ki so po navadi obdelana z vseh strani. V raz\xc5\xa1irjenem zgornjem delu je motiv Kri\xc5\xbeanega z Marijo in Janezom Evangelistom ob kri\xc5\xbeu, pod njim, o\xc5\xbejem delu stebra pa je upodobljen sveti Peter, z velikim klju\xc4\x8dem v desnici. Figure so zelo enostavne, vendar izra\xc5\xbeajo dolo\xc4\x8deno dinamiko._NEWLINE_Pod vklesanimi podobami sta napisa. Prvi, S: PETRUS ozna\xc4\x8duje upodobljenega svetnika, drugi pa naro\xc4\x8dnika znamenja. Z vklesanima kraticama F. F, s katerima se za\xc4\x8denjata latinski besedi FECIT FIERI, kar v prevodu pomeni "je dal postaviti" in njegovim imenom PETER TSHITSH, ki ga lahko preberemo kot Peter \xc4\x8ci\xc4\x8d, je donator postal znan javnosti._NEWLINE_Pil je domnevno votivno znamenje, postavljeno iz dane zaobljube. Sklepamo lahko, da je Peter \xc4\x8ci\xc4\x8d postavil znamenje svojemu zavetniku svetemu Petru. Ohranjenih pa je kar nekaj zgodb o postavitvi znamenja.\n_START_SECTION_\nZnamenje na steni cerkve svetega Kri\xc5\xbea\n_START_PARAGRAPH_\nZnamenje je najstarej\xc5\xa1e v vrhpoljski \xc5\xbeupniji. Prikazan je relief Kri\xc5\xbeanega z angeloma, kle\xc4\x8de\xc4\x8dima ob kri\xc5\xbeu. Slabo viden je napis "fecit fieri". Iz napisa ni mogo\xc4\x8de razbrati imena morebitnega pla\xc4\x8dnika oziroma naro\xc4\x8dnika znamenja. Ob prenovi cerkve v 17. stoletju so \xc5\xbee obstoje\xc4\x8de znamenje obzidali s kamnitim okvirjem. Posebnost okvirja je spodnja preklada, v katero je vdelana v obliki konzole kamnita pu\xc5\xa1ica za zbiranje denarja "vbogajme". Kamnito pu\xc5\xa1ico krasi vklesani obraz angela z razprtima perutnicama, spodnji del pu\xc5\xa1ice pa krasita listna motiva. Vklesana je tudi letnica 1657. Odprtino pu\xc5\xa1ice zapira \xc5\xbeelezni pokrov\xc4\x8dek, ki se \xc5\xa1e da odpreti.\n_START_SECTION_\nTeodozijev kri\xc5\xbe\n_START_PARAGRAPH_\nLeta 1994 so nad vasjo v spomin na bitko pri Mrzli reki, ki je potekala pred 1600 leti, postavili Teodozijev kri\xc5\xbe. Kri\xc5\xbe ima obliko \xc4\x8drke T kot za\xc4\x8detnice cesarjevega imena Teodozij. Stoji na skali, na kateri naj bi pred odlo\xc4\x8dilnim spopadom molil cesar Teodozij. Trimetrski kri\xc5\xbe ima na pre\xc4\x8dniku vklesano letnico 394, na stebru pa napis THEODOSIUS. Nastal je po zamisli likovnega pedagoga, doma\xc4\x8dina Lucijana Lavren\xc4\x8di\xc4\x8da, iz marmorja pa ga je izdelal kamnosek Vojko Mo\xc5\xbeina.\n_START_SECTION_\n\xc5\xa0olsko poslopje\n_START_PARAGRAPH_\nPoslopje \xc5\xa1ole je bilo zgrajeno leta 1903. Lepo oblikovan nadstre\xc5\xa1ek osnovne \xc5\xa1ole krasi relief Srca Jezusovega. Vrhpoljska osnovna \xc5\xa1ola je ena redkih javnih zgradb z religioznim reliefom na pro\xc4\x8delju. Vrhpoljska \xc5\xa1ola je bila obnovljena leta 2010. V okviru obnove so \xc5\xa1oli dodali tudi telovadnico.'